次韻章堯文梅花
作者：陳棣
朝代：宋

paragraphs: 先生讀書常閉戶，卒歲優游娛藝圃。
風雷筆舌待時攄，錦繡肝腸終日吐。
鳴騶未驗北山文，絳帳且爲東道主。
忽作尋梅得得來，南枝未落北枝開。
攀條弄英不能去，只愁白日空西頹。
臨池照影都無伴，偶挂幽昏不用媒。
主人生來幾傳癖，道耕德獵無遺力。
形模奇古每起予，議論縱橫時奪席。
但喜書橫孔聖編，那知梅怨桓伊笛。
正值清霜爛漫晴，賓從滿目皆豪英。
未開東閣緣何事，要見詩鳴訴不平。
明日定拚花下醉，想公不負白鷗盟。